tomron87/hebrew-wikipedia-sentences-corpus huggingface dataset:
פייר העביר אותם תקופת חניכה ארוכה שבהם לא יכלו בנד וקמין לעשות דבר פרט להופעות במועדונים, שגם מהן לא הרוויחו כסף.
בתקופה זו ייסדו את ההרכב "Generation gap" ("פער דורות"), וכשמה כן הייתה: לצד סולן בן 15 וגיטריסט בן 19 היה בהרכב מתופף בן 57 ונגן גיטרה בס בן 40.
בנד וקמין הופיעו בסרט "חופשיות על הבר", משנת 2000, למשך דקה בלבד, שם שר בנד את הלהיט "Wherever You Will Go".
שנה אחר כך החלו השניים להקליט את החומרים, והם צרפו שלושה מוזיקאים ובכך נוסדה להקת "The Calling".
ביולי 2001 יצא לחנויות התקליטים אלבום הבכורה של הלהקה, הנקרא "Camino Palmero", אשר נמכר עד היום בלמעלה מחמישה מיליון עותקים ברחבי העולם.
הלהיט הגדול ממנו היה "Wherever You Will Go", אשר יצא לתחנות הרדיו בארצות הברית בנובמבר 2001, וזכה שם להצלחה רבה, כמו גם בבריטניה (מקום שלישי במצעד הבריטי - יולי 2002).
הלהקה זכתה להצלחה גדולה בעיקר בברזיל, שם נמכר אלבומם במעל למיליון עותקים.
על כל זה זכתה הלהקה בפרס תגלית השנה בטקס פרסי המוזיקה של M.T.V, בנובמבר 2002.
במהלך שנת 2002 עזבו את הלהקה שלושת חבריה שצורפו על ידי בנד וקמין, וכך הלהקה הפכה להיות למעשה צמד.
השניים יצאו לסיבוב הופעות עולמי בן 9 חודשים, אשר זכה להצלחה רבה.
בפברואר 2003 הקליטו את שיר הנושא לסרט "דרדוויל", "For You".
ביוני 2004 יצא חנויות התקליטים אלבומם השני, הנקרא "Two", אשר כלל את הלהיט "Our Lives".
האלבום השני, שנכתב כשהלהקה הייתה כבר בשיא הצלחתה, היה בוגר יותר מבחינת התכנים מאשר אלבום הבכורה, ששיריו נכתבו כשהשניים היו נערים צעירים.
ביוני 2005 הכריזו על הפסקת פעילות הלהקה, עד להודעה חדשה.
זאת בשל רצונו של בנד לצאת לקריירת סולו.
קמין לעומת זאת עוסק בכתיבה והפקה של שירים למספר להקות רוק מקומיות, ברחבי לוס אנג'לס.
בשנת 2007 שיר מוקדם של הלהקה היה לשיר הנושא של הסרט ספיידרמן 3. שם השיר נקרא "When It All Falls Down".
שון וולסטנהולם - גיטרה\קולות רקע (עזב ב- 17 ביוני 2002)
נייט ווד - תופים\קולות רקע (עזב ב- 31 באוקטובר 2002)
"For You" (מפסקול הסרט "דרדוויל")
דה ריבר קפה היא מסעדה ברובעי לונדון בהאמרסמית' ופולהאם, לונדון, אנגליה, המתמחה במטבח האיטלקי.
היא בבעלותה ובניהולה של רות רוג'רס ועד ל-2010, שותפתה הייתה רוז גריי.
המסעדה ממוקמת על הגדה הצפונית של התמזה בהאמרסמית' (ליד תחנת הרכבת האמרסמית'), בדאקהמז, במחסן לשעבר של חברת הנפט של דאקהמז, שהותאם בידי הארכיטקט לורד ריצ'רד רוג'רס, בעלה של רות רוג'רס (ליידי רוג'רס).
הוא נפתח ב-1987 כבית קפה לפועלים בבעלות משותפת האדריכלים, עם גן שמשקיף על נהר התמזה.
"דה ריבר קפה" הביאה ללונדון את טעמי הבישול האיטלקי הביתי עם דגש על המרכיבים המובחרים ביותר, ותפריט יין על טהרת יינות איטליה.
המסעדה גם הביאה ללונדון את המטבח המודרני והפתוח וחדר אוכל עם אווירה תוססת.
"מקורות, מקורות, מקורות" היא המנטרה של רוג'רס וגריי.
התפריטים משתנים בהתמדה (לפעמים פעמיים ביום) על-מנת לתת מענה לשינויי העונות ולמוצרים הטובים ביותר בשוק, כשהמפתח הוא פשטות.
תבשילים מוכרים הם כוללים: ריזוטו פטריות בר, סול דובר ודג ג'ון דורי מעושן בתנור העץ של המסעדה, וקינוחים איטלקיים עשירים הכוללים עוגת שקדים ולימון או עוגות שוקולד "נמסיס".
המסעדה זכתה בכוכב במדריך מישלן האדום וזוכה לתשבחות רבות, אם כי לפעמים נמתחת עליה מביקורת בשל מחיריה הגבוהים.
גריי ורוג'רס כתבו שישה ספרים מצליחים מאוד, בכללם Italian Easy ו- The London River Café Cook Book.
הספר הראשון שלהן, Italian Country Cookbook, זכה גם בפרס גלנפידיך עבור ספר האוכל הטוב ביותר של השנה וגם בפרס BCA לספר המאויר הטוב של השנה.
רוג'רס וגריי הגישו תוכנית טלוויזיה בת תריסר פרקים בערוץ 4 בשם The Italian Kitchen.
"דה ריבר קפה" גם ידועה בזכות מספר שפים מוצלחים שהתלמדו במטבחיה.
אלו כוללים את סם קלארק מ"מורו", אד ביינס מ"רנדאל אנד אובין", אפריל בלומפלד ב"ספוטד פיג" (בניו יורק) והשפים הידוענים ג'יימי אוליבר, יו פירנלי-וויטינגסטול וטובי פוטוק.
ב-2008 נסגרה המסעדה זמנית בעקבות שרפה שפרצה ביום שבת ה-5 באפריל.
לפי אתר האינטרנט של הסנדיי מירור, השרפה החלה בסביבות שעה 19:30 ולקח שעתיים להשתלט עליה.
במאמר נכתב כי בסביבות עשרה אחוזים מקומת הקרקע נאכלה באש.
המסעדה נפתחה בסתיו 2008 אחרי שיפוץ נרחב שכלל מטבח פתוח לחלוטין ובו מותקן תנור עץ וחדר פרטי חדש.
רוג'רס וגריי נבחרו כחברות מסדר האימפריה הבריטית ב-2010.
ב-28 בפברואר 2010, גריי (ששמה המלא קלמנסי רוז גריי) הלכה לעולמה כתוצאה ממחלת הסרטן בגיל 71.
דה רונדה פיינן () היא רשות מקומית במחוז אוטרכט שבהולנד.
היישוב כולל את הכפרים אבקאודה, אמסטלהוק, דה הוף, במברוחה, מידרכט, פינקפין, ופרוין, וילניס וכמה כפרים כמו אן דה זואה, אכטבוס וסטוקלרסבורך.
דה קונדישנינג הוא מושג לועזי שמשמעו הסתגלות של אורגניזם לסביבה תובענית פחות.
ברפואה המושג מתייחס לפגיעה בתפקוד הגופני המתרחשת עקב שינוי התנאים של האדם.
דה קונדישנינג עשוי לקרות בגופם של אסטרונאוטים כתוצאה מהשינויים שבין האטמוספירה של כדור הארץ ובין התנאים במעבורת.
ברפואה הגריאטרית דה קונדישנינג מתאר מצב של ירידה בכושר הגופני ולעיתים אף אובדן תפקוד כתוצאה משכיבה ממושכת במיטה או חוסר פעילות במשך זמן ממושך.
לבד מהירידה בכושר הגופני והיחלשות השרירים, לעיתים כתוצאה מחוסר הפעילות גם הגידים עצמם עלולים להתקצר.
דה קונדישנינג הוא הפיך – ניתן לטפל ולהחזיר את הגוף למצבו התקין בעזרת טיפולי פיזיותרפיה וריפוי בעיסוק.
דהאנגדי (בנפאלית: धनगढी) היא בירת פרובינציית סודורפשצ'ים שבמערב נפאל.
העיר שוכנת במחוז קאילאלי בדרום הפרובינציה וחולקת גבול לדרומה עם מדינת אוטר פרדש, הודו.
על פי מפקד האוכלוסין האחרון משנת 2021 אוכלוסיית העיר מנתה 198,792 תושבים, היא העיר הגדולה ביותר במערב נפאל והשמינית במדינה כולה.
דהאנגדי היא עיר הסחר המרכזית בפרובינציית סודורפשצ'ים ומהווה מרכז מבחינת חינוך, בריאות, והזדמנויות העסקה באזור.
יחד עם עוד כמה בתי חולים קטנים, 3 בתי חולים מרכזיים מספקים שירותי בריאות.
כמו כן, קיימים בתי ספר ומספר מכללות להשכלה מתקדמת.
דהאנגדי מחוברת לערים מרכזיים אחרים בנפאל ולמדינת אוטר פרדש בהודו.
אזרחים נפאליים והודיים מורשים לעבור בגבול שבין שתי המדינות ללא הגבלות.
עם זאת, קיים מחסום לבדיקת מכס.
קיימת תחבורה ציבורית מקומית הכוללת ריקשות, מוניות ואוטובוסים ציבוריים.
נמל התעופה דהאנגדי שוכן 3 ק"מ מהעיר ומשרת אותה עם טיסות לקטמנדו.
מסלול הטיסה הוארך ל-1,524 מטר כדי לאפשר למטוס הפוקר 100 לנחות בו.
דהאראן (בנפאלית: धरान; מילולית: "מקום לנסירת עץ") היא עיר במחוז סונסארי באזור הטראי שבפרובינציה מס' 1 בדרום-מזרח נפאל.
העיר שוכנת בצפון מחוז סונסארי, כ-40 ק"מ צפונית לבירת הפרובינציה בירטנגר וכ-220 ק"מ דרום-מזרחית לבירת המדינה קטמנדו.
על פי מפקד האוכלוסין משנת 2021 אוכלוסיית העיר מנתה 166,531 תושבים ובכך היא העיר השלישית בגודלה בפרובינציית מס' 1, אחרי בירטנגר ואיטהארי.
באזור זה, גרו אנשים כבר בעת העתיקה.
מלכויות ונסיכויות החלו להתפתח ולהתפשט מאזור זה.
העיר ביג'ייפור השוכנת לצדי דהאראן נוסדה ב-1584 והייתה לבירת ממלכת מוראנג עד 1774.
בעת החדשה, הייתה העיר לתחנת מסחר חשובה בין אזוריה המישוריים של נפאל בדרום לבין אזוריה ההרריים בצפון.
בשנת 1953, נפתחה לשכת גיוס מרכזית שהוסבה ב-1993 למכון למדעי הרפואה.
הרשות המקומית נוסדה ב-1953. בשנת 1960, הוכרזה דהאראן כעיר.
נמל התעופה בירטנגר הממוקם כ-40 ק"מ, משרת את העיר.
במתמטיקה, דה-קונבולוציה (deconvolution) היא הפעולה ההפוכה לקונבולוציה.
דה-קונבולוציה משמשת למשל להפיכת ההשפעות של קונבולוציה על נתונים מוקלטים בתהליך מבוסס אלגוריתם.
דה-קונבולוציה נמצאת בשימוש נרחב בעיבוד אותות ועיבוד תמונה, מאחר שנושאים אלו נמצאים בשימוש נרחב בתחומים מדעיים והנדסיים רבים, ישנם יישומים רבים לדה-קונבולוציה.
באופן כללי, המטרה של דה-קונבולוציה היא למצוא את הפתרון של משוואת קונבולוציה מהצורה:
כאשר היא האות המוקלט, היא הפונקציה המקורית שאותה אנחנו רוצים לשחזר ו- היא פונקציית התמסורת שעימה עברה קונבולוציה לפני מועד ההקלטה.
לו ידענו מהי יכולנו לבצע דה-קונבולוציה דטרמניסטית ולחלץ את .
אולם ברוב המקרים אינה ידועה וצריך למצוא דרך להעריך אותה.
הסימן במשוואה מתאר את פעולת הקונבולוציה ואינו מתאר פעולת כפל פשוטה.
דה-קונבולוציה מבוצעת בדרך כלל במרחב התדר לאחר ביצוע התמרת פורייה על האות המוקלט ופונקציית התמסורת .
הסיבה לכך היא שבמרחב התדר פעולת הקונבולוציה היא פעולת כפל פשוטה בין פונקציות.
ולכן כאשר רוצים לבצע פעולות קונבולוציה ודה קונבולוציה קל יותר להמיר את הפונקציות למרחב התדר על ידי התמרת פורייה, לבצע פעולות הכפלה וחילוק בהתאם לפעולה הנדרשת (קונבולוציה או דה-קונבולוציה) ולאחר מכן להמיר את הפונקציות חזרה למרחב הזמן על ידי ביצוע התמרה נוספת ולקבל את האות הרצוי.
דה קרטרס או The Carters (בתרגום חופשי: הקרטרים) היא להקת היפ הופ.
חברי הלהקה הם ביונסה וג'יי זי.
הלהקה הוקמה בשנת 2018 וחתמה על חוזה עם חברת ההקלטות קולומביה רקורדס, אשר הוציאו לאור את הסינגל הראשון של הלהקה, "Apeshit" בשנת 2018, השיר נחת במצעד בילבורד במקום 13. הצמד לפני שהופיעו כלהקה הם היו מופיעים יחד בסבבי הופעות משותפים "On the Run Tour" ו-"On the Run II Tour".
ב-16 ביוני 2018, הקרטרים הכריזו במהלך סבב ההופעות: "On the Run II Tour", וידאו קליפ לסינגל: "Apeshit".
לאחר סיום ההופעה הופיע כיתוב "ALBUM OUT NOW", על מסכי המופע.
אלבום הבכורה הועלה מידי לכל הרשתות המוזיקה.
ביונסה ג'יזל נואלס-קרטר נולדה ב-4 בספטמבר 1981, הידועה בשם הבמה: ביונסה, היא זמרת, פזמונאית, מפיקה מוזיקלית, רקדנית, ושחקנית.
שון קורי קרטר נולד ב-4 בדצמבר 1969, המוכר בשם הבמה: ג'יי זי, הוא ראפר, מפיק מוזיקלי, ואיש עסקים אמריקאי.
דה רופ (The Roop) היא להקה ליטאית, המורכבת משלושה חברים: הקלידן ויידוטאס ואליוקביצ'יוס, המתופף רוברטאס באראנוסקאס והגיטריסט מתנאס בנישאוסקאס.
הלהקה נבחרה לייצג את ליטא באירוויזיון 2020 לאחר שזכתה בתוכנית קדם האירוויזיון "Pabandom iš naujo!
לאחר ביטול האירוויזיון בעקבות מגפת הקורונה ולאחר שנלקחה מהלהקה הזכות לייצג את ליטא באירוויזיון, חזרה הלהקה לקדם וזכתה בו פעם נוספת.
הלהקה ייצגה את ליטא באירוויזיון 2021 עם השיר "Discoteque".
הלהקה נוסדה בוילנה, בירת ליטא, בחודש נובמבר 2014. השלושה התאחדו ליצירת להקה אחרי שכבר היו פעילים ובעלי ניסיון בטלוויזיה ובמוזיקה הליטאית.
בשנת 2015 הוציאה הלהקה את אלבום הבכורה שלה "To Whom It May Concern" וחתמה בחברת התקליטים DK Records.
ב-2017 פורסם כי הלהקה תשתתף בקדם האירוויזיון הליטאי לאירוויזיון 2018 שהתקיים בליסבון, בירת פורטוגל.
הלהקה הגיעה למקום השלישי כשהמנצחת אייווה זאסימאוסקייטה הגיעה למקום ה-12 באירוויזיון באותה השנה.
הסינגל שלהם Yes I Do איתו התמודדו בקדם יצא בסופו של דבר כחלק מתוך האלבום "Ghost".
בשנת 2020 הגיעה הלהקה לקדם האירוויזיון הליטאי עם שירם "On Fire", לאחר שזכו במקום הראשון ברבע הגמר ובמקום השני בחצי הגמר בו השתתפו הם הגיעו לגמר בו הופיעו שישיים בסדר ההופעות, ובו קטפו את המקום הראשון ואת הזכות לשאת את הדגל הליטאי באירוויזיון ברוטרדם.
בשנת 2021 התמודדה הלהקה בקדם האירוויזיון הליטאי פעם נוספת, עם שירם "Discoteque", וזכתה במקום הראשון ובזכות לייצג את ליטא באירוויזיון 2021. ב-18 במאי 2021, הלהקה ביצעה את השיר בחצי הגמר, והגיעה הלהקה למקום הרביעי עם 203 נקודות.
דה רה (מלטינית: de re) ודה דיקטו (מלטינית: de dicto) הם שני מונחים המשמשים לציון הבדל במשמעות אינטנציונלית של הצהרה.
ההבדל נעוץ באופרטור האינטנציונלי של הצהרות.
הבדל זה מדובר רבות בספרות המטאפיזית ובפילוסופיה של השפה.
המשמעות המילולית של המונח "דה דיקטו" היא "על מה שנאמר", ואילו המשמעות של "דה רה" היא "על הדבר עצמו".
המשמעות המקורית של הביטויים הלטיינים עשויה לעזור להבהיר את המשמעות הנוכחית שלהם, בהבדל שהם מציינים.
ניתן להבין את ההבדל באמצעות דוגמאות של קונט בשלושת הקונטקסטים: רצונות, מחשבה ומודאליות.
ישנן שתי קריאות אפשריות של המשפט: "יעל רוצה להתחתן עם האדם הגבוה ביותר במחוז הצפון":
בקריאת דה רה: יעל רוצה להתחתן עם אדם מסוים (ידוע מראש) שבמקרה הוא גם האדם הגבוה ביותר במחוז הצפון.
הרצונות שלה בקריאה זו הן להתחתן עם אדם זה ספציפית.
בקריאה זו, הרצונות של יעל מתחברים לאדם שהביטוי "הגבוה ביותר במחוז הצפון" מצביע עליו.
בקריאת דה דיקטו: יעל מעוניינת להתחתן עם האדם הגבוה ביותר במחוז הצפון, לא משנה מה (יתר) זהותו.
בקריאה זו, המשפט אומר שליעל יש את הרצון שהמשפט: "יעל מתחתנת עם האדם הגבוה ביותר במחוז הצפון" יהיה נכון.
הרצון מוכוון לסיטואציית החתונה, בלי קשר לאופן הגשמת הסיטואציה.
בקריאה זו, הרצונות של יעל מתחברים לביטוי "האדם הגבוה ביותר במחוז הצפון".
ניתן לשאול מה יעל הייתה רוצה אילו מהגר בגובה שלושה מטרים היה עובר למחוז הצפון:
אם היא הייתה ממשיכה לרצות להתחתן עם אותו אדם (זה שהיה הגבוה ביותר לפני הגעת המהגר), ולא הייתה חושבת על כך בתור שינוי ברצונותיה, אז רצונותיה במשפט המקורי כוונו בקריאת דה רה.
אם היא לא הייתה רוצה יותר להתחתן עם האדם המיועד המקורי, אלא במקום זה הייתה רוצה להתחתן עם האדם הכי הגבוה במחוז הצפון (החדש), והייתה רואה זאת בתור המשך רצונותיה המוקדמים, הרי שבמקור היא הגתה את רצונותיה בקריאת דה דיקטו.
ישנן שתי קריאות אפשריות של המשפט: "פיטר מאמין שמישהו מנסה לפגוע בו":
בקריאת דה רה: "מישהו" מתפרש כאדם ספציפי, שבוחר אינדיבידואל מסוים (ויחיד).
קיים אדם בראשו של פיטר, ופיטר מאמין שהאדם הפרטני הזה מנסה לפגוע בו.
בקריאה דה דיקטו: 'מישהו' אינו מצוין באופן מפורש, ופיטר סובל מפרנויה כללית.
הוא מאמין שזה נכון שיש אדם שמנסה לפגוע בו, אבל הוא לא בהכרח יודע פרטים נוספים על האדם (או אנשים) שאכן מעוניינים בכך.
פיטר מאמין שהטענה: "מנסים לפגוע בפיטר" אמיתית.
מספר היסודות הכימיים שהתגלו עד כה הוא 118.
ישנן שתי קריאות אפשריות של המשפט: "מספר היסודות הכימיים בהכרח גדול מ-100":
בקריאת דה רה: הדברים לא היו יכולים להיות אחרת מהמקרה בו המספר 118 גדול מהמספר 100.
בקריאת דה דיקטו: אפילו אם הפעילות הפנימית של האטום הייתה יכולה להיות שונה, מספר היסודות הכימיים לא יכול להיות 100 או פחות.
ב-22 במרץ 2025 התפרסמה בכאן 11 כתבה עם הכותרת הבאה: "החשד: הכסף הקטרי זרם לסביבת ראש הממשלה במשך שנים".
לכותרת ישנן שתי קריאות אפשריות:
בקריאת דה־רה: הכסף הועבר לסביבתו של בנימין נתניהו, ראש הממשלה בעת פרסום הידיעה, גם כאשר לא היה ראש ממשלה.
בקריאת דה־דיקטו: הכסף הועבר במשך שנים לסביבתו של האדם שהיה בתפקיד ראש הממשלה, לא משנה מי היה האדם – למשל, לסביבתו של נפתלי בנט בעת שהיה ראש הממשלה בשנת 2022.
בלוגיקה מודאלית, ההבדל בין דה דיקטו לדה רה נוגע לטווח כימות.
בקריאות דה דיקטו, כל כמת ישי נמצא בטווח הכימות של האופרטור המודאלי.
בקריאות דה רה, האופרטור המודאלי נופל בטווח הכימות של הכמת הישי.
דה דיקטו: בהכרח קיים x כך ש-x הוא A.
דה רה: קיים x כך שבהכרח x הוא A.
צ'רלטון קנת' ג'פרי הווארד , המוכר בשם הבמה דה קיד לארוי (The Kid Laroi), הוא ראפר, זמר ופזמונאי אוסטרלי.
התפרסם ברחבי העולם עם הצלחת שירו "Stay" עם ג'סטין ביבר.
צ'רלטון קנת' ג'פרי הווארד נולד בניו סאות ויילס שבאוסטרליה, לאם אוסטרלית ממוצא ילידי-אבוריג'יני ולאב ממוצא אירופאי-צרפתי.
הוא חבר בקבוצת קמילארוי (Gamilaraay), שממנה נגזר שם הבמה שלו.
סבא רבא רבא של לארוי מצד אמו, היה חלק מהדור הגנוב האוסטרלי, נלקח ממשפחתו והוכנס למשפחה לבנה ונאמר לו שהוא ספרדי בגלל גוון עור כהה יותר.
מאוחר יותר גילה שהוא היה אבורג'יני כשהגיע לגיל 18.
לארוי נולד ב-17 באוגוסט 2003 ב ווטרלו, פרוור ליד רדפרן שבדרום הפנימי של סידני, אוסטרליה.
לאחר מכן עבר לגור בברוקן היל, עיירת חוץ מרוחקת, בגיל 7. כשהיה בן 11, לארוי חזר לווטרלו וכעבור שנתיים החל את הקריירה המוזיקלית שלו.
מגיל צעיר, אמו הייתה מנגנת לו מוזיקה מאת הפוג'יז, אריקה באדו וטופאק שאקור.
2015–2019: תחילת הקריירה וחוזה הקלטות
ב-2015 פגש לארוי, שנודע אז כצ'רלטון, את המנטור והמפיק לשעבר שלו די ג'יי ליידיקילר.
הוא הופיע במסיבה שלליידי קילר לקבלת פנים חיובית, ונוהל על ידו.
בסופו של דבר, הם הקימו צמד בשם "דרים טים", ולארוי אימץ את שם הבמה הנוכחי שלו.
הצמד זכה לתשומת לב מקומית והופיע ליד אזור אדלייד.
מסיבות לא ידועות התפרק הצמד.
לארוי התגלה אז על ידי התקליטן די ג'יי זיגי והוחתם בלייבל שלו, ART Management.
בשנת 2018, הוציא את מיני-אלבום הבכורה שלו, 14 With a Dream.
באותה השנה, לארוי זכה לתשומת לב לאחר שהגיע לגמר בתחרות Triple J Unearthed.
מאוחר יותר, בשנת 2019, חתם על חוזה הקלטות עם חברת התקליטים של הראפר ליל ביבי , "גרייד איי פרודקשיינס" ועם קולומביה רקורדס.
לארוי ליווה את הראפר ג'וס וורלד, תוך שתמך בו בסיבובי ההופעות הלאומיים באוסטרליה בין השנים 2018-2019. בדצמבר 2019 זכה לארוי לתשומת לב בינלאומית כאשר הווידאו קליפ לשירו, "Let Her Go" הועלה בערוץ היוטיוב Lyrical Lemonade.
בשנת 2020, שירו, "Diva", בהשתתפות ליל טקה, פורסם בערוץ היוטיוב Lyrical Lemonade.
הקליפ צבר במהירות למעלה מ-20 מיליון צפיות.
במרץ 2020 הוציא את "Addison Rae", שיר על שמה של הטיקטוקרית הפופולרית אדיסון ריי.
באפריל 2020 שיתף פעולה עם הראפר ליל טיג'יי, בשיר "Fade Away".
ב-12 ביוני 2020 פרסם לארוי את שיתוף הפעולה שלו עם הראפר ג'וס וורלד המנוח, "Go".
השיר היה לסינגל הראשון של לארוי שהגיע למצעד הבילבורד הוט 100, תוך שהופיע לראשונה במקום ה-52 במצעד.
ביולי, פורסם אלבומו של ג'וס וורלד לאחר מותו, Legends Never Die, בו התארח לארוי בשיר "Hate the Other Side", שהגיע היישר אל המקום העשירי במצעד הבילבורד הוט 100, והפך לשיר הראשון של לארוי שהגיע לעשירייה הפותחת במצעד.
ב-17 ביולי, הוציא לארוי את "Tell Me Why", שיר מחווה לג'וס וורלד והסינגל השני מתוך המיקסטייפ F*ck Love.
ב-9 ביולי 2021 הוציא את הסינגל "Stay", ביחד עם ג'סטין ביבר, שהגיע למקום השלישי במצעד הבילבורד הוט 100. ב-23 ביולי 2021, יצאה מהדורת דלוקס נוספת למיקסטייפ הבכורה של לארוי, הנקראת F*ck Love 3: Over You.
לאחר צאתה, הגיע המיקסטייפ למקום הראשון במצעד הבילבורד 200, ובכך הפך לארוי לראפר האוסטרלי הראשון שהגיע להישג זה.
נכון לחודש אוקטובר 2021, הוא צבר כ-1.8 מיליארד השמעות בפלטפורמות הסטרימינג.
הוא קיבל מועמדות בטקס פרסי גראמי ה-64 בקטגוריית תגלית השנה.
אלבום הבכורה שלו, The First Time, יצא לאור בנובמבר 2023.
בשנת 2024 שיחק בסרט קומדיית האימה "באג 2000" (אנ') בתור כריס.
לארוי מתגורר בלוס אנג'לס, קליפורניה עם אימו ואחיו הקטן, אוסטין.
שנהפרסקטגוריהעבורתוצאהמקור2024פרס המוזיקה של MTV אירופההאמן האוסטרלי הטוב ביותרדה קיד לארויפרס המוזיקה של ARIAאמן הסולו הטוב ביותרThe First Time [Deluxe Version]שיר השנה"Nights Like This"2025פרס בחירת הילדים של ניקלודיאוןכוכב המוזיקה העולמי האהובפרס המוזיקה של ARIAאמן הסולו הטוב ביותר"How Does It Feel?"הקלטת ההיפ הופ/ראפ הטובה ביותר"Baby I'm Back"שיר השנה"Girls"
דה רוטס היא להקת היפ הופ אמריקאית, אשר הוקמה ב-1987 על ידי טאריק "בלאק ת'אוט" טרוטר ואמיר "קווסטלאב" תומפסון בפילדלפיה.
דה רוטס החלו להופיע בשנת 1989 בתור "דה סקוור רוטס", והיו חברים בה הראפר בלאק ת'אוט והמתופף קווסט לאב.
בשנת 1991, הראפר מאליק בי והבסיסט לאונרד האברד הצטרפו ללהקה.
במהלך ההיסטוריה של הלהקה, קווסטלאב ובלאק ת'אוט נשארו בה תמיד, תוך שלאורך השנים התחלפו הנגנים שלהם.
בשנת 1993 הוציאה הלהקה את אלבום הבכורה שלה, Organix, באופן עצמאי, וחתמה באותה השנה בחברת התקליטים DGC רקורדס (לימים MCA רקורדס).
ב-1995 הוציאה הלהקה את אלבום האולפן השני שלה, והאלבום המסחרי הראשון, Do You Want More?!!!??!, אלבום שהיה ייחודי בהיפ הופ, תוך שלא השתמש בדגימות, וזכה לאהדה יותר בקרב חובבי הרוק האלטרנטיבי מאשר חובבי ההיפ הופ.
האלבום הגיע בשיאו למקום ה-104 במצעד הבילבורד 200.
בשנת 1996 הוציאו את אלבומם השלישי, Illadelph Halflife, שהגיע למקום ה-21 במצעד הבילבורד 200. ב-1999, הוציאו את אלבומם הבא, Things Fall Apart, שהיה להצלחתם הגדולה ביותר.
האלבום הגיע למקום הרביעי במצעד הבילבורד 200 והגיע למעמד זהב בארצות הברית.
מתוך האלבום יצא הסינגל "You Got Me", שהגיע בשיאו למקום ה-39 במצעד הבילבורד הוט 100 ולמקום ה-19 במצעד שירי הראפ.
בשנת 2000, השיר אף זכה בפרס גראמי בקטגוריית "ביצוע הראפ הטוב ביותר של צמד/להקה", תוך שהאלבום עצמו הועמד לקטגוריית "אלבום הראפ הטוב ביותר".
בשנת 2002 הוציאו דה רוטס את האלבום Phrenology, שהגיע למקום ה-28 במצעד הבילבורד 200. מתוך האלבום יצאו הסינגלים "Break You Off" ו-"The Seed (2.0)".
הראשון הגיע למקום ה-99 במצעד הבילבורד הוט 100.
ב-2004 הוציאו את אלבומם השישי, The Tipping Point, שזכה לשבחים ממבקרי המוזיקה והגיע למקום הרביעי בבילבורד 200. בשנת 2006 עזבה הלהקה את חברת גפן רקורדס וחתמה בחברת התקליטים דאף ג'אם.
באותה השנה, הוציאה תחת החברה את האלבום Game Theory, שהגיע היישר אל המקום התשיעי במצעד הבילבורד 200 ומכר 61,000 עותקים בשבוע הראשון לצאתו.
ב-2008 הוציאו את האלבום Rising Down, שזכה גם הוא להצלחה והגיע למקום השישי במצעד, עם 54,000 עותקים בשבוע הראשון.
ב-2009 הפכה הלהקה ללהקת הבית של התוכנית לייט נייט של ג'ימי פאלון.
ב-2010 הוציאו את האלבום How I Got Over שהכיל בתוכו השפעות של אינדי רוק, נשמה, פאנק, גוספל ונאו סול.
האלבום מכר 51,000 עותקים בשבוע הראשון והגיע למקום השישי במצעד הבילבורד 200.
ב-2011 הוציאו יחד עם הזמר ג'ון לג'נד את האלבום המשותף Wake Up!, שזכה להצלחה מסחרית ושבחים רבים, ואף זכה בפרס גראמי בקטגוריית "אלבום ה-R&B הטוב ביותר".
השיר "Hang On in There" מתוך האלבום זכה בקטגוריית "ביצוע ה-R&B העממי הטוב ביותר".
באותו הטקס, How I Got Over הועמד לקטגוריית "אלבום הראפ הטוב ביותר".
בשנה זו הוציאה הלהקה את האלבום Undun.
באוגוסט 2024, ארגון "WhyHunger", שפועל למען סיום הרעב בעולם, הודיעו על קיום המופע השנתי השני שלהם בשם "Amplified: Annual Hungerthon Kickoff Concert".
המופע יתקיים ב-15 באוקטובר 2024 בניו יורק ודה רוטס והגיטריסטית גרייס באוורס עם להקתה Hodge Podge צפויים להוביל את המופע, כחלק ממסע ההתרמות של WhyHunger.
2013: Wise Up Ghost (עם אלביס קוסטלו)
דהודה (Dhuoda; פעלה בשנים 824–843 לספירה) הייתה אשת אצולה פרנקית מאקוויטניה, רעייתו של דוכס ספטימניה ורוזן של ברצלונה.
היא חיברה את Liber Manualis, ספר הדרכה בלטינית שכתבה עבור בנה.
המעט שידוע על חייה של דהודה מגיע מתוך ספר ההדרכה (Liber Manualis) שכתבה לבנה הבכור, וילהלם (או גיום, Guillelmus), בין השנים 841–843.
היא נולדה בתחילת המאה ה-9 למשפחת אצולה מאזור העיר נים (Nîmes).
לא ידוע מי היו הוריה, אך השכלתה וקשריה מעידים כי משפחתה הייתה עשירה.
הועלו השערות כי שמה יוצא הדופן הוא למעשה השם הבסקי "טודה" (Toda), וייתכן כי הייתה בתו של סאנצ'ו הראשון, דוכס גסקוניה .
דהודה נישאה לברנרד מספטימניה ב-24 ביוני 824, בארמון המלכותי באאכן, אם כי מקור אחר מציין את התאריך 29 ביוני 824.
ברנרד היה בנו של וילהלם מאקוויטניה , בן דודו של קרל הגדול, שלימים נקרא הקדוש פטרון האבירים.
ברנרד עצמו היה אחד מהחשובים שבאנשי חצרו של בנו של קרל הגדול, לואי החסיד.
זמן קצר לאחר נישואיה של דהודה, קיבל ברנרד מידי לואי החסיד את רוזנות ספטימניה שעל גבול ספרד.
בתחילה התלוותה דהודה אל בעלה במסעותיו, אך לאחר פחות משנה שלח אותה לעיר אוזה באקוויטניה, שם בילתה את שארית חייה.
ב-29 בנובמבר 826 נולד בנם הראשון, וילהלם , וב-22 במרץ 841 נולד בנם השני, ברנרד .
בתקופת הביניים, בני הזוג כנראה גרו בנפרד רוב הזמן: היא באוזה שבעמק הרון בדרום צרפת, והוא בחצר המלוכה באאכן.
דהודה עצמה מזכירה אותו מעט מאוד בתקופה זו.
לדבריה, היא בילתה את הזמן הזה במאמצים לשמור על סמכותו של בעלה בארצם ובגבול פרנקיה.
היא מילאה את האחריות המנהלית והצבאית של ספטימניה הפרנקית מטעמו של המלך לואי החסיד.
מלומד אחד הציע כי בשנת 844 נולדה לה בת, שכן כרוניקן אחד מדווח על נישואיה של אחותו של וילהלם.
בשנת 829 מונה ברנרד לשומר ראשו של קרל הקירח, בנו של לואי החסיד, אך בשנת 830 הואשם בניאוף עם המלכה יהודית ), אשתו השנייה של לואי החסיד, וגורש מן הארמון.
ברנרד איבד את מעמדו הבכיר בחצר המלך, אך לא איבד את אדמתו ואת תוארו.
מספר שנים לאחר שגורש מהחצר, נערך פיוס בינו לבין לואי החסיד, אולם בניו של לואי החסיד נותרו חשדניים כלפיו.
לאחר מותו של לואי בשנת 840, פרץ מאבק בין בניו, שבו לחם ברנרד בצבאו של פפין השלישי מאקוויטניה.
אלא שפפין הובס בקרב בשנת 841, ורוזנות ספטימניה סופחה לממלכתו של קרל הקירח.
ברנרד נאלץ להתפייס עם קרל, כדי שיאפשר לו להמשיך ולהחזיק ברוזנות ספטימניה, וכצעד של פיוס שלח את בנם וילהלם, שהיה אז בן 14, לחצר המלך כבן ערובה של רצון טוב.
לצורך שירותו בחצרו של קרל הקירח, חיברה עבורו דהודה מדריך להתנהגות טובה.
היא החלה לכתוב את המדריך ב-30 בנובמבר 841, כשבעלה ובנה הבכור אינם לידה, וכשלבנה השני עוד לא מלאה חצי שנה.
היא סיימה את כתיבתו ב-2 בפברואר 843, בזמן שחיה בנפרד מבעלה ומשני בניה.
בנה השני, ברנרד, נלקח ממנה לפני הטבלתו ונשלח לאקוויטניה על מנת לשמור על ביטחונו, שם התגורר עם אביו.
ידוע שהספר נשלח אל וילהלם בשנת 843.
בשנים הללו נלחמו ביניהם שלושת בניו של לואי החסיד (לותאר הראשון , לואי הגרמני וקרל הקירח) ובסופו של דבר חילקו ביניהם את האימפריה בחוזה ורדן בשנת 843: לואי החזיק בשלטון על פרנקיה המזרחית, קרל התבסס בפרנקיה המערבית, ולותאר קיבל את פרנקיה התיכונה.
דהודה כתבה כי השנאה בתוך בית המלוכה הקרולינגי החלה למעלה מעשר שנים קודם לכן, כאשר בניו של לואי החסיד החלו למרוד בסמכות אביהם.
מאבק השלטון שהתחולל בקרב האצולה הפרנקית סיבך את האצולה עם היורשים, ובין היתר גם את בעלה של דהודה, שהחזיק בכוח רב כשליט ספטימניה, ובגלל כוחו זה, הוחזק בנם כבן ערובה על מנת להבטיח את נאמנותו של אביו.
דהודה ככל הנראה לא האריכה ימים לאחר כתיבת החיבור, שכן היא מתארת את עצמה כחלשה וקרובה למוות, היא מביעה את צערה על כך שלא תזכה לראות את וילהלם כשיהפוך לגבר, וכותבת בעצמה את הכתובת שהיא רוצה שיכתוב על מצבתה.
כך ייתכן שנחסך ממנה הצער שבידיעה שבעלה, ברנרד, הורשע במרד והוצא להורג בשנת 844. בנה וילהלם נהרג בשנת 850, ובנה ברנרד בשנת 872.
ספר ההדרכה Liber Manualis ידוע מכתב יד מהמאה ה-17 בספרייה הלאומית של צרפת בפריז, ומקטעי כתב יד מהתקופה הקרולינגית, שנמצאו בספרייה של העיר נים.
הספר כולל 73 פרקים וכן מבוא, תפילה ופרולוג.
הוא מלא בהנחיות מוסריות מעשיות שמטרתן לסייע בהנחיית בניה לאורך החיים.
זהו מסמך שלא יסולא בפז, גם להיסטוריה הכללית של התקופה הפרנקית, אך גם להיסטוריה של החינוך ולסטנדרטים של חינוך שנשים יכלו להגיע אליהם אפילו בתחום הגבולות הנהוגים של החברה בימי הביניים המוקדמים.
הספר מכיל ציטוטים רבים מהביבליה והתייחסויות אליה, וגם כמה התייחסויות לסופרים חילונים.
החיבור מלמד על השכלתה הרחבה של דהודה ועל יכולתה לקרוא, להבין ולמסור את הדברים בלשונה.
המדריך מחולק לעשרה פרקים ועוסק בשני נושאים מרכזיים: הדת הנוצרית ואורח החיים האצילי.
דהודה סוקרת את עיקרי הדת ומסבירה לבנה כיצד לנהוג כנוצרי מאמין, אך גם מפרטת לפניו את חובותיו ואת האידיאלים האריסטוקרטיים שיש לנהוג על פיהם.
עורך התרגום לצרפתית משנת 1975 חילק את החיבור לספרים הבאים:
פרולוג - המחברת וסיבותיה לכתיבה
ספר 1 - אהבת האל
ספר 2 - תעלומת השילוש
ספר 3 - סדר חברתי והצלחה חילונית
ספר 4 - חיים מוסריים
ספר 5 - ענישתו של אלוהים את אלה שהוא אוהב
ספר 6 - התועלת של הברכות
ספר 7 - המוות של הגוף ושל הרוח
ספר 8 - כיצד להתפלל ולמי
ספר 9 - פירוש מספרים
ספר 10 - סיכום הנקודות העיקריות של היצירה, עוד על המחבר
ספר 11 - התועלת של אמירת מזמורי תהילים
דהודה כתבה את ספר ההדרכה עבור בנה וילהלם, אך הפצירה בו לחלוק אותו עם אחיו הצעיר כשיגדל.
הספר נועד להיות מצפן מוסרי ומדריך כיצד צריך להתנהג בתקופה זו צעיר נוצרי.
בפתיחה לחיבורה מתארת דהודה את הסיבות לכתיבתו:
חיבורה של דהודה הוא היחיד ששרד מהתקופה הקרולינגית, שנכתב על ידי אישה.
הוא חשוב בכך שהוא מציע התבוננות על חינוך נשים, גידול ילדים, סדר החברה, חשיבותם של האבות וכיצד הנצרות השפיעה על חיי האצולה הפרנקית.
דהודה מדגישה לעיתים קרובות את החשיבות של ציות לאבות, אפילו מעל מלכים.
החברה הפרנקית הייתה פטריארכלית ביותר.
היא אומרת: "כעת עלי לעשות כמיטב יכולתי להדריך אותך כיצד עליך לפחד, לאהוב ולהיות נאמן לאדונך ולאביך, ברנרד, בכל הדברים, הן כאשר אתה איתו והן כאשר אתה בנפרד ממנו" (ספר 3).
דהודה השתמשה לצורך כתיבתה במקורות רבים ומגוונים.
בדרך כלל היא אינה מצטטת את מקורותיה, אך היא כותבת שעשתה שימוש בספרים שונים הנמצאים ברשותה.
המקורות שהיא כן מצטטת הם חיבורו של דונטוס , ה-Synonima של איזידורוס מסביליה, וה-Cura Pastoralis של גרגוריוס הגדול.
מתוכן דבריה ומסגנונה ניתן ללמוד שהכירה את שירתו של המשורר הנוצרי ממוצא ספרדי פרודנטיוס (פעל בסוף המאה ה-4 ותחילת המאה ה-5), וככל הנראה גם את שירתו של המשורר הרומי אובידיוס.
מבין אבות הכנסייה היא הכירה חיבורים של אוגוסטינוס מהיפו ושל גרגוריוס הגדול.
היא מתייחסת לעיתים קרובות ליצירות של הוגים כמו גרגוריוס מטור ורבים אחרים.
מבין המלומדים בני זמנה הכירה את חיבוריהם של אלקווין מיורק ושל אב המנזר אמברוזיוס אוטפרטוס (Ambrosius Autpertus, מת בשנת 784).
דהודה הכירה היטב גם את הביבליה, וחיבורה משובץ ציטוטים רבים מתוכה.
שפת כתיבתה אינה לטינית קלאסית, אך לדברי יצחק חן, "שפתה וכתיבתה מעידות על הבנה מעמיקה ועל רגישות לניסוח ולסגנון".
חיבורה של דהודה לא נחקר בהרחבה עד שנת 1975, כאשר פייר רישה , היסטוריון צרפתי של ימי הביניים המקודמים, תרגם את הטקסט לצרפתית והוא היה זמין להפצה רחבה יותר.
רישה אמר כי הרקע האינטלקטואלי של דהודה מייצג את החינוך שהוצע לנשים בתקופת שלטונם של קרל הגדול ולואי החסיד.
לדברי יצחק חן, ייחודו של החיבור שכתבה דהודה "נובע לא רק מפירוטו הרב ומתיאוריו את אורח חייה וגינוניה של האצולה הפרנקית, אלא גם מעצם העובדה שנכתב בידי אישה".
לדבריו, חיבורה הוא "עדות נדירה להשכלתן של הנשים האצילות בממלכה הקרולינגית".
חיבורה של דהודה הוא יחיד במינו, אין בידינו עדות אחרת דומה ולכן קשה לדעת עד כמה דהודה מאפיינת את השכלתן של נשות האצולה בממלכה הקרולינגית.
עם זאת, ידוע על חיבורים שהוקדשו לנשות אצולה, על חיבורים שהוזמנו בידיהן, על ספרים שהחזיקו ברשותן, על ספרים ששאלו או שהשאילו לאחרים, והידיעות הללו מצביעות על כך שדהודה היא כנראה דוגמה בולטת לתופעה די רחבה.
על שמה של דהודה (Duoda) נקרא "מרכז המחקר של נשים דואודה" או "מרכז למחקר על נשים" באוניברסיטת ברצלונה, ספרד.
Paris: Picard, 1887. (תרגום לצרפתית)
דהאננג'איה ישוואנט צ'נדראצ'וד נולד ב-11 בנובמבר 1959. אביו ישוואנט וישנו צ'נדראצ'וד , כיהן כנשיא בית המשפט העליון של הודו, ואמו, פראבהה, הייתה מוזיקאית קלאסית ששרה עבור רדיו כל הודו.
צ'נדראצ'ור קיבל תואר ראשון במשפטים מהפקולטה למשפטים באוניברסיטת דלהי ב-1982, ותואר שני במשפטים מבית הספר למשפטים באוניברסיטת הרווארד ב-1983. ב-1986 השלים צ'נדראצ'ור דוקטורט למשפטים בהרווארד.
עבודת הדוקטורט שלו עסקה באפליה מתקנת ובמשפט השוואתי.
עם שובו להודו, עסק צ'אנדאצ'ור בעריכת דין בבית המשפט העליון של הודו ובבית המשפט הגבוה של בומביי.
הוא הוגדר כפרקליט בכיר, הרשאי להופיע בפני בית המשפט הגבוה, על ידי בית המשפט הגבוה של בומביי ביוני 1998. באותה שנה, הוא מונה לפרקליט הכללי הנוסף של הודו, תפקיד שמילא עד מינויו לשופט.
צ'אנדאצ'ור מונה לשופט בבית המשפט הגבוה של בומביי ב-29 במרץ 2000. במקביל כיהן כמנהל האקדמיה המשפטית של מהאראשטרה.
ב-31 באוקטובר 2013 מונה צ'אנדאצ'ור לשופט העליון של בית המשפט הגבוה של אללהאבאד.
ב-13 במאי 2016 מונה צ'אנדאצ'ור לשופט בבית המשפט העליון של הודו.
באפריל 2021 הצטרף צ'אנדאצ'ור לוועדת בית המשפט העליון של הודו האחראית על מינוי השופטים בבית המשפט העליון של הודו ובבתי המשפט הגבוהים של מדינות הודו.
ב-17 באוקטובר 2022 מונה צ'אנדאצ'ור לנשיא בית המשפט העליון של הודו ולאחר פרישתו של השופט העליון, עודאי אומש ללית, הוא הושבע לתפקיד ב-9 בנובמבר 2022.
צ'אנדראצ'וד סיים את כהונתו כנשיא בית המשפט העליון ב־10 בנובמבר 2024 עם הגיעו לגיל הפרישה העומד על 65.
אשתו הראשונה, רשמי, נפטרה בשנת 2007 מסרטן.
צ'אנדואצ'ור התחתן בשנית עם עורכת הדין קלפנה דאס.
יש לו שני בנים ושתי בנות אומנה.
דהוכ היא עיר בכורדיסטן העיראקית ובירת מחוז דהוכ.
דהוכ היא העיר ה-14 בגודלה בעיראק.
להתיישבות באזור דהוכ יש היסטוריה הנמשכת עוד מתקופת אשור, חורים וממלכת אוררטו.
העיר הצטרפה לנסיכות הכורדית בדינאן מתישהו במאות ה-13 או ה-14 תחת ייסוד שבט הקארי הכורדי.
ב-1820 דהוכ תוארה כעיירה קטנה הכוללת 300 בתים.
המיסיונר הנרי אהרון שטרן סקר ב-1851 את אוכלוסייתו המגוונת של דהוכ, שכללה גם תושבים יהודים.
ב-1859 תועדו שני מניינים יהודיים בעיירה.
הקהילות הנוצריות המוסלמיות והאשוריות כללו כמאה בתי אב.
בשנת 1929 הגיעה האוכלוסייה בעיירה לכ-3,500 תושבים, כשרובם כורדים.
מבין 550 משקי הבית, 65 היו נוצרים-אשורים ו-30 יהודים.
אוניברסיטת דהוכ נוסדה ב-31 באוקטובר 1992.
העיר היא ביתם של קבוצות אתניות מגוונות: הרוב הוא כורדי-עיראקי והמיעוטים הבולטים הם אשורים, יזידים וערבים.
העיר מארחת גם עשרות אלפי עקורים יזידים ואשורים בעקבות המלחמה עם ארגון המדינה האסלאמית.
לפי הארגון הבינלאומי להגירה מחוז דהוכ אירח כ-326,106 עקורים ב-169 מיקומים שונים.
דה רגולציה או הסרת חסמים רגולטוריים (בעברית: אסדרה), היא תהליך המתרחש כאשר ממשלה או רגולטור מקטינים או מפחיתים את הפיקוח על פעילותם של תעשיות ועסקים.
הפחתה זו מאפשרת להוריד את עלויות התפעול לעסקים בתחומים כגון: תשלומי ביטוח, הגנת הסביבה ותחרות הוגנת.
הסרת החובות מסייעים בהמרצת צמיחה כלכלית מוגברת ובמתן שוק חופשי ותחרותי, תוך ייעול תנאי המסחר הן עבור העסקים והן עבור הצרכנים.
הדה רגולציה (או ביטול רגולציות ממשלתיות) התפתחה בעידן המכונה ה"תקופה המוזהבת" בארצות הברית בין השנים 1877–1900, בתקופת השיקום לעידן הפרוגרסיבי.
התקופה התאפיינה בצמיחה כלכלית מהירה ולא מבוקרת, שיצרה כשלי שוק ובעיות חברתיות.
צמיחה זו התבטאה ברפורמות פרוגרסיביות שנתפסו חיוניות להגבלת "השפעות חיצוניות" (externalities) כגון: ניצול תאגידי, העסקה לא בטוחה של קטינים, מונופולים, זיהומים סביבתיים, ומיתון תנודות כלכליות.
רפורמות רגולטוריות אלו השפיעו לרעה על הצרכנים והרווחה הכללית, והובילו לחשש מפני פגיעה במערכת הכלכלית.
בנוסף, עלה החשש שהתעשיות המפוקחות בידי הממשלה עלולות לשבש את פעילותן של סוכנויות הרגולציה הפועלים במטרה לעודד תחרותיות במשק, להקל על הפעילות העסקית בשוק הכלכלי ולהסרת חסמים רגולטוריים.
בתום התקופה, פוליטיקאים וממשלות ליברלים פעלו על מנת לקדם מדיניות נאו-ליברלית חדשה המתבססת על עקרונות ה'דה-רגולציה'.
פעילותם נבעה מלחץ מצד חברות גדולות שפעלו להקטין את הרגולציה, ובכך להגביר את הרווחים שלהם.
מדיניות הדה רגולציה דגלה בעקרונות השוק החופשי ככלי יעיל לקצוב משאבים ולהשגת רווחה כלכלי.
הגישה הדגישה את החשיבות פריטת חברות ממשלתיות והקטנת תפקיד הממשלה בכלכלה ובתעשייה .
הגישה הליברלית החדשנית התבססה על שלושה הוגים מרכזיים שפעלו בתחומים שונים ביניהם: פרידריך האייק, מילטון פרידמן, וגארי בקר.
האייק, כלכלן ופילוסוף אוסטרי-בריטי, טען שהשוק החופשי הוא הכלי היעיל ביותר להקצאת משאבים ולהבטחת חירות אישית, והתנגד בתוקף להתערבות ממשלתית, אותה ראה כמובילה לדיקטטורה ולפגיעה בחירות.
לצידו, מילטון פרידמן, כלכלן אמריקאי זוכה פרס נובל, הדגיש את החשיבות בצמצום התערבות ממשלתית בכלכלה, מתוך אמונה שכוחות השוק צריכים לפעול באופן חופשי ללא מגבלות.
השלישי שפעל לקידום מדיניות הדה רגולציה היה גארי בקר, כלכלן נוסף המזוהה עם הזרם הנאו-ליברלי, אשר הרחיב את השימוש בעקרונות השוק החופשי לתחומים נוספים כמו חינוך, בריאות ומשפחה.
פעילותם וחזונם של הוגים תבעו את הקרקע לפיתוח מדיניות נאו-ליברלית בשנות ה-70 וה-80, ואת הבסיס להתפתחות הגישה שצברה תאוצה והשפיעה רבות על המדיניות הכלכלית בעולם המערבי.
רפורמה רגולטורית היא תהליך המתרחש במקביל לתהליך הדה-רגולציה.
רפורמות רגולטוריות אלו מתייחסות לתוכניות מאורגנות ומתמשכות לבחינת רגולציות במטרה למזער אותן, לפשט אותן ולהפוך אותן לחסכוניות יותר.
התהליך נתמך על ידי חוק הגמישות הרגולטורי (Regulatory Flexibility Act), שנחקק ב-1980 בארצות הברית.
חקיקת החוק בא במטרה לחקור את עלות אל מול תועלת, המשמש לעיתים קרובות בסקירות ובבדיקות כלכלניות שמתבצעות באופן קבוע בתאגידים ובחברות שונות.
לצד זה הוצעו חידושים רגולטוריים בהצעת כלכלנים בתחומי סחר בפליטות, במטרה להגדיל רווחים ולהרחיב את תחומי הסחר ללא הגבלות ממשלתיות (emissions trading).
תהליך ההפרטה מהווה מנגנון נוסף להעברת נכסים ושירותים מהספירה הציבורית לגורמים פרטים.
מטרת התהליך היא אופטימיזציה של מערכות שירות, העצמת הדינמיקה התחרותית במשק, וצמצום המעורבות הממשלתית בזירה הכלכלית.
תוצאות התהליך כוללות פוטנציאל לשיפור היעילות התפעולית, הגברת הדינמיות בשוק, ועידוד השקעות.
מנגד, ניצבים אתגרים משמעותיים ובהם: הצורך במנגנוני פיקוח מתוחכמים, חשש מהעמקת פערים סוציו-אקונומיים, ותמורות בשוק העבודה.
בישראל לדוגמה ניתן לראות כי תהליך ממשיך להתפתח ולהשתלב בתחומי החינוך, הבריאות ובאמצעות הקמת מוסדות פרטיים במקביל למוסדות הציבוריים.
בין חירות כלכלית לפגיעה בציבור
תנועת הדה-רגולציה בסוף המאה ה-20 חוללה השפעות כלכליות משמעותיות, תוך שהיא מעוררת מחלוקות רבות.
התנועה התבססה על גישות אינטלקטואליות שתבעו כי נדרש להעניק לכוחות השוק מרחב פעולה נרחב ונגיש יותר.
תהליך זה טומן בחובו יתרונות רבים, כמו עידוד תחרות וחדשנות, אך גם חסרונות פוטנציאליים שעלולים לפגוע בצרכנים, בעובדים ובסביבה.
הרציונל המוצהר לדה-רגולציה טמון בהנחה כי כאשר הרגולציות יהיו פחותות יותר, תוגבר התחרותיות והיעילות בשוק הכלכלי מה שיביא לרווחת הכלל.
הדה רגולציה עשוי לאפשר לעסקים להתפתח בשוק התחרותי וכך לשפר את איכות השירותים ולהוריד את המחירים עבור הצרכנים.
מדיניות זו מציגה סביבה עסקית ידידותית המאפשרת לעסקים לפעול באופן חופשי ללא רגולציות מורכבות ועשויה למשוך משקיעים זרים להשקיע בחברות רבות ולייעל תהליכים עסקיים בשוק הבינלאומי.
בנוסף, הקלה על מגבלות רגולטוריות יכולה לעודד חדשנות ופיתוח טכנולוגיות חדשות.
בארצות הברית בשנות ה־90 לדוגמה, תהליך הדה רגולציה אפשרה לחברות אמריקאיות חדשות להיכנס לשוק, להשקיע בפיתוח טכנולוגיות ולהציע שירותים חדשניים לצרכנים.
ניתן להצביע על חברות ענק כגון גוגל, פייסבוק ואמזון כדוגמה לחברות שעברו תהליך זהה מעצם התפתחותם והתעצמותם באמצעות הסרת המגבלות הרגולטוריות.
זאת מנגד, מבקרי הדה רגולציה טוענים כי הצורך ברגולציה הוא חיוני על מנת לשמר את איכות השירותים ולהנגשה של שירותים נרחבים לכלל האוכלוסייה.
תהליך הדה רגולציה עלול לסכן את הפיקוח על תנאי העסקה וזכויות עובדים, לפגוע בביטחון ותנאי העסקה ולהגביר את הסיכוי לרמאות והונאה תוך ניצול לרעה של הצרכנים.
בנוסף, הסרת הרגולציות על חומרים מסוכנים עשויים להוביל לזיהום סביבתי מוגבר, אי ודאות פיננסית והתחזקות המונופול.
הדיון סביב ההשלכות השליליות של דה-רגולציה מתחדד על רקע המשבר הכלכלי העולמי שהתרחש 'במשבר המשכנתאות' בארצות הברית בשנת 2008. המשבר הוכיח כי ללא פיקוח רגולטורי חיוני הבנקים עשויים לקחת סיכונים המופרזים אשר עלולים לסכן את היציבות של הכלכלית של המשק באופן גורף.
מתנגדי התהליך מצביעים על המשבר כראיה לכך שתהליכי דה-רגולציה קיצוניים עלולים להוביל לתוצאות הרסניות.
בישראל, תהליך הדה רגולציה התרחש בתחומים רבים בעשורים האחרונים.
אחת הדוגמאות הבולטות ביותר היא תהליך הדה רגולציה בשוק התקשורת בשנות ה-90, שכולל פתיחת השוק לתחרות, הפסקת המונופול של בזק בתחום הטלפון, והכנסת מפעילים חדשים לשוק הסלולר והאינטרנט.
תהליך דומה התרחש בתחומי הבנקאות, התחבורה והתעופה, כאשר הבנקים הממשלתיים עברו הפרטה, שהובילה לתחרות בשוק הבנקאי.
זאת לצד הפרטת חברת התעופה הישראלית אל-על בשנת 2003 כאשר מניות החברה הוצעו למכירה לציבור, לאחר ששנים שימשה כחברת התעופה הלאומית של ישראל והייתה בבעלות ממשלת ישראל.
הדה רגולציה בישראל מעודדת תחרות, משפרת את השירותים ומוזילה את העלויות לצרכן.
למרות היתרונות הפוטנציאליים של דה רגולציה, יש גם ביקורות רבות על התהליך בקרב הציבור הישראלי, שכן הורדת הרגולציה עלולה ליצור פערים חברתיים כלכליים ולפגוע באיכות השירותים והמוצרים.
דה־הכחדה (הידועה גם כהשבת מינים נכחדים) היא התהליך של יצירתו של אורגניזם שנכחד או של אורגניזם הדומה לו מהותית.
ישנן מספר שיטות מדעיות פוטנציאליות ליישום של דה־הכחדה.
שיבוט היא הגישה המוצעת השכיחה ביותר, לצד עריכת גנים וברירה מלאכותית.
טכניקות מעין אלו יושמו בהקשר של מספר מינים בסכנת הכחדה, בשאיפה לחזק גיוון גנטי.
השיטה היחידה המאפשרת ליצור בעל חיים עם מטען גנטי זהה היא שיבוט.
ישנם יתרונות וחסרונות לתהליך של דה־הכחדה, החל מהתקדמות טכנולוגית וכלה בסוגיות אתיות.
דה קרוק (בפלמית: De Krook) היא ספרייה עירונית ומרכז מדיה בגנט, בלגיה.
הספרייה הוקמה ביוזמתה של העיר גנט, אוניברסיטת גנט וארגון IMEC.
הספרייה מגדירה את עצמה כ"מקום השראה לידע, תרבות וחדשנות" בעיר.
הספרייה פתחה את שעריה ב-10 במרץ 2017, אם כי הבנייה לא הושלמה במלואה עד שנה לאחר מכן.
שמו מתייחס לעיקול ("קרוק") של נהר סכלדה העוטף את הצדדים הצפוניים והמזרחיים של האתר.
את הבניין תכננו משרד האדריכלים זוכי פרס פריצקר, RCR אדריכלים שגברו בתחרות אדריכלים על 99 מועמדים אחרים.
בנוסף לתפקידו כספרייה, המקום מגדיר את עצמו מרכז מדיה, ושואף להפוך למקום מפגש ולמידה חברתית לטכנולוגיות חדשות, כגון הדפסה תלת-ממדית ומציאות מדומה, באמצעות ותערוכות.
שיתוף הפעולה עם אוניברסיטת גנט ו-IMEC מבטיח שהמבקרים יעודכנו בהתפתחויות האחרונות בטכנולוגיית המידע.
ניתן להגיע לספרייה דרך כיכר פתוחה, כיכר מרים מקבאפליין, הקרויה על שם הזמרת הדרום אפריקאית מרים מקבה, ודרך גשר חדש להולכי רגל ורוכבי אופניים מעל הנהר, הקרוי על שם לוחמת האפרטהייד הדרום אפריקאית אלברטינה סיסולו.
שלוש הקומות הראשונות של דה קרוק פעילות כספרייה הציבורית, והקומה הרביעית משמשת כמשרדים, חללי מחקר ומעבדות טכנולוגיות עבור אוניברסיטת גנט.
בשנת 2019, רשויות המס במדינה (BBI) דרשו 11 עד 14 מיליון יורו בגין מע"מ וריביות מהחברה שעומדת מאחורי דה קרוק.
מכיוון שהבניין אינו משמש רק כספרייה ציבורית, הוא לא היה פטור לחלוטין ממע"מ.
בסוף דצמבר 2019, דה קרוק הגיע להסכם עם BBI, לפיו חלקים מסוימים יהנו מפטור ממע"מ ואחרים לא.
משמעות הדבר היא שחוב המע"מ הסופי יסתכם רק ברבע עד שליש מהסכום המקורי שנדרש.
דהאטה (בסנסקריט: धाता) הוא אל המופיע בהינדואיזם, אחד מאלי השמש במיתולוגיה ההינדואית.
דהאטה נודע גם כאלוהי הבריאות והקסם.
התפילות לדהאטה מבוצעות בעיקר באמצעות שימוש בטנטרה, תוך קריאת מזמורים מהוודות, כתבי הקודש של ההינדואיזם.
דהאטה מופיע בשתיים מהיצירות האפיות המפורסמות ביותר בהינדואיזם, המהאבהארטה והראמאיאנה, שם מסופר עליו כי הוא לחם באל קרישנה.
האטימולוגיה של שמו שאולה מפועל הנפוץ בשפות הודו-אירופיות שמשמעותו "לעשות" או "לברוא", מה שמחזק את הקשר בין האל דהאטה מחד לבין סיפור בריאת העולם כפי שהוא מופיע במיתולוגיה ההינדואית מאידך.
דוֹ הוא תו בסולם התווים, שמסומן גם באות C.
תדירותו באוקטבה הראשונה היא 261.626 הרץ.
במספור העממי הוא הראשון בסולם התווים.
דו דיאז הוא התו דו המוגבה בחצי טון.
הוא מסומן כ־♯C ואנהרמוני ל־♭D.
דו במול הוא התו המונמך בחצי טון.
מבחינת גובה אבסולוטי בכיוון מושווה דו במול שווה ערך לסי אך מבחינת תפקוד הם שונים.
כמו כן, בכלים בעלי אינטונציה גמישה קיים הבדל בין הצלילים, כך למשל הצליל דו במול בסולם מי במול מינור יהיה גבוה יותר (במרבית סוגי הכוונון) מאשר הצליל סי בסולם דו מז'ור.
הסולם דו מז'ור (טבעי) הוא הסולם המז'ורי המתבסס על התו דו.
התווים בסולם הם: דו, רה, מי, פה, סול, לה, סי, דו.
כך שאין כל סימני היתק ליד המפתח.
הסולם דו מינור הוא הסולם המינורי המתבסס על התו דו.
התווים בסולם הם: דו, רה, מי במול, פה, סול, לה במול, סי במול, דו.
במוזיקה ווקאלית, הדו באוקטבה החמישית מכונה גם "דו גבוה" הגבוה (High C) כיוון שהוא נמצא בקצה העליון של המנעד הנדרש מטנור (ולכן הוא התו הגבוה ביותר הנדרש מזמרים גברים, ללא פלצט).
היכולת לשיר אותו נחשבת למעין תעודת כניסה לקבוצת הטנורים.
שירים ואריות המכילים דו גבוה, ובייחוד כאלה בהם הוא חוזר מספר פעמים, נחשבים לאתגר פיזי עבור מרבית הטנורים.
עם זאת קיימות ברפרטואר הקלאסי מעט אופרות בהן נדרש מהטנור להעפיל אף למעלה מהדו הגבוה ולהגיע גם לדו דיאז ולרה הסמוכים אליו.
דֶּהִידְרוֹגֶנַצְיָה היא סדרה של תגובות חמצון כימיות הכוללות החסרה של מימן (H2) ממולקולה מסוימת.
תגובת הדהידרוגנציה היא התגובה ההפוכה לתגובת ההידרוגנציה.
סדר הגודל של תגובות הדהידרוגנציה יכול לנוע מסדר גודל ביתי לתגובות בסדר גודל תעשייתי.
ארומטיזציה - טבעות ציקלו בעלות שישה אטומי פחמן (ציקלוהקסן) יכולות לעבור תהליך ארומטיזציה בעזרת נוכחות היסודות גופרית וסלניום או תרכובות ממשפחת הקווינונים (כמו DDQ).
חמצון - הדהידרוגנציה של כוהלים ליצירת קטונים או אלדהידים עשויה להיות מזורזת על ידי מתכות כמו נחושת כרומטית.
בריאקציית החמצון על שם אופנאיור (חמצון אופנאיור, חמצון תרכובת אלכוהול מסוימת עם אצטון ליצירת 2-פרופנול) עובר אטום מימן מהאלכוהול המסוים שהשתתף לתרכובת האצטון.
דהידרוגנציה של אמינים - אמינים יכולים להפוך לניטרילים על ידי תגובת דהדרוגנציה והשתתפות מספר חומרים רחב המוספים לתגובה כדי לממשה, כגון יוד פנטא-פלואורי - IF5.
דְהַרְמַה (בסנסקריט: धर्म) או דְהַמַּה (בפאלי: धम्म) היא מושג מרכזי בדתות ההודיות המכונות גם דתות דהרמיות, בהן בודהיזם, הינדואיזם, ג'ייניזם וסיקיזם.
אין למילה מקבילה בשפות אחרות, ובדתות השונות ישנה למושג משמעות שונה.
ניתן לתרגם את המילה ל"אמת" או ל"צדק", אך גם ל"חובה" (דתית או מוסרית), "אתיקה" ו"דרך".
מקור המושג בסנסקריט רומז על משמעות של "משא" שנושא הכוהן-הברהמין שמחויב לביצוע הטקסים הוֶדיים.
הדהרמה הבודהיסטית מכונה בפאלי "בודהידהמה" ובסנסקריט "בודהידהרמה", ובקיצור "דהמה".
לביטוי דהמה משמעויות רבות בטקסט הבודהיסטי, הראשונה בהם היא "חוק טבע" או "אמת", לרוב הכוונה לתובנות הבסיסיות ביותר של הבודהה בנוגע לטבע הקיום והמצב האנושי.
תובנות אלו נקראות לרוב ארבע האמיתות הנאצלות, והן כדלקמן:
האמת בדבר קיומו של הסבל – דוקהה: החיים בעולם אינם משביעי רצון, לא הרמוניים, וכוללים סבל.
האמת בדבר מקורו של הסבל – סמודייה: השתוקקות, דחייה ובורות הן המובילות לסבל.
האמת בדבר אפשרות ריפוי הסבל – נירודה: ניתן להרפא מהסבל ולהגיע למצב של שקט נפשי המכונה נירוונה.
האמת בדבר הדרך לשחרור מסבל – מרגה: הדרך להגיע לנירוונה כוללת שמונה צעדים ונקראת הדרך המתומנת הנאצלת.
המושג דהרמה הוא גם אחת משלוש אבני החן בהן נתמך כל בודהיסט בדרך אל ההארה.
שלוש אבני החן מקבלות ביטוי בצורת שבועה אותה משננים בודהיסטים:
הג'ייניזם מוסיף אמיתת יסוד נוספת על ארבע הקיימות: החומר הנצחי של הבריאה, התווך שבו נעים כל הברואים.
ההינדואיזם משתמש במונח סנטנה דהרמה (Sanatana Dharma) הלקוח משפת הסנסקריט, שפירושו הדרך הנצחית.
דהרמה היא מערכת הכללים שעל פיה הפרט מנהל את חייו, בהתאם לקאסטה שלו.
מערכת כללים זו – הדהארמשסטרה, "ההלכה ההודית", התפתחה מכתבי ההדהארמסוטרות.
את מושג ההינדואיזם מתרגמים כ"הינדו-דהרמא" (הדהרמה של ההינדים), כלומר דרך החיים הנכונה למאמיני ההינדואיזם.
דֶהִידְרוֹ-אֶפִּיאַנְדרוֹסְטֶרוֹן (Dehydroepiandrosterone ובקיצור DHEA) הוא פרו-הורמון סטרואידי טבעי המיוצר בגוף מפרגננולון המיוצר מכולסטרול על ידי בלוטות יותרת הכליה (האדרֶנָל), וכן בבלוטות המין כגון השחלות והאשכים, בעור, ברקמות השומן ובמוח.
ה-DHEA משמש בגוף כחומר קוֹדְמָן ליצירת ההורמון הסטרואידי אנדרוסטנדיון (Androstenedione), שבהמשך עובר המרה נוספת ומייצר את הורמוני המין הנקביים והזכריים, בהם האנדרוגן טסטוסטרון והאסטרוגנים אסטרון ואסטרדיול.
ה-DHEA הוא פרו-הורמון להורמוני המין, ולכן מכונה גם "אֵם ההורמונים".
ייצורו במוח מרמז על כך שיש לו תפקיד כנוירו-סטרואיד.
מאחר שמרבית ה-DHEA מיוצר בשכבה הנקראת zona reticularis ביותרת הכליה, יש הטוענים כי יש לו תפקיד חשוב בתגובה החיסונית ובתגובת עקה (stress) של הגוף, שכן באזור זה מיוצרים הורמוני עקה כגון אדרנלין וקטכולמינים.
מחקרים שנערכו בקרב חולי זָאֶבֶת מצביעים על כך שמתן DHEA מביא לשיפור ניכר בתסמיני המחלה.
במקביל, נמצאה נסיגה במדידת רמותיהם של סַמָני המחלה בבדיקות הדם.
לנוכח יעילותו המוכחת של הטיפול, דן ה-
FDA בשנת 2001 ביישומו באמצעות תרופת מרשם לטיפול בזאבת המבוססת על ה-DHEA, הנקראת 701GL.
מחקרים נוספים שנערכו בקרב קשישים הוכיחו כי מתן ה-DHEA הביא לעלייה במספר תאי הדם הלבנים, החיוניים למיגור זיהומים נגיפיים וחיידקיים, ובמספר תאי ה-NK – תאי מערכת החיסון האחראים להשמדת תאים סרטניים.
מתן תוסף DHEA נחקר גם כטיפול למחלת אלצהיימר, אך נמצא כבלתי יעיל למטרה זו.
מספר מחקרים קטנים אך מבוקרי פלצבו ואקראיים הראו כי מתן DHEA לאנשים עם רמות נמוכות של הפרו-הורמון, משפרת באופן מובהק את מצב הרוח.
החל מגיל שלושים לערך פוחת ייצור ה- DHEA בגוף, עד שבגיל שמונים מגיעה הפרשתו ל-80–90 אחוזים מערכי גיל הנעורים.
חֶסֶר ב-DHEA נמצא גם בקרב חולים במחלות קשות כמו סוכרת מסוג 2, מחלות לב, מחלות כליה, איידס, סרטן ומחלות אוטואימוניות.
לעיתים חסר במצב של תת פעילות בלוטת יותרת הכליה.
כשרמות ה-DHEA נמוכות, עלול להיווצר חֶסֶר בטסטוסטרון, ובעקבותיו עלולה להתרחש פגיעה בפעילויות שהטסטוסטרון מפקח עליהן, בהן פעילות חילוף החומרים, שימורה ושגשוגה של רקמת השרירים, מצב הרוח והתפקוד המיני של גברים.
מאחר שה-DHEA משמש כקוֹדְמָן להורמונים אחרים, ומכיוון שסרטן השד וסרטן הערמונית רגישים במיוחד להורמונים – לא נוהגים כיום לרשום DHEA לנשים הלוקות או שלקו בעבר בסרטן השד או הרחם ולגברים שלוקים או לקו בסרטן הערמונית.
כמו כן, ההורמון אינו ניתן לילדים, למתבגרים ולנשים הרות או מיניקות.
בארצות הברית ובמדינות נוספות בעולם נמכר ה-DHEA כתוסף תזונה ללא צורך במרשם רפואי.
בישראל הוא נמכר אך ורק בהצגת מרשם רפואי.
דהידרוגנאז הוא אנזים שמזרז את תגובת החמצון של סובסטרט על ידי העברת פרוטון (אחד או יותר) וזוג אלקטרונים מהסובסטרט למולקולה מקבלת אלקטרונים.
הקופקטורים הנפוצים בפעולת אנזימי דהידרוגנאזות הם:
+NAD ובצורתו המחוזרת (עם זוג אלקטרונים): NADH.
+NADP ובצורתו המחוזרת (עם זוג אלקטרונים): NADPH.
FAD ובצורתו המחוזרת (עם זוג אלקטרונים): FADH2.
FMN ובצורתו המחוזרת (עם זוג אלקטרונים): FMNH2.
ישנם אנזימי דהידרוגנאז רבים לדוגמה:
לקטט דהידרוגנאז, המשתתף בתהליך התסיסה ההומולקטית הגורמת ליצירת חומצה לקטית בשרירים בעת מאמץ.
אלכוהול דהידורגנאז המשתתף בתהליך התסיסה הכהלית הגורמת לאלכוהול ביינות ובבירות.
פירובט דהידרוגנאז המקשר בין תהליך הגליקוליזה לבין מעגל קרבס.
בהשוואה מבנית של הידרוגנאזות הקושרות +NAD כקופקטור, נמצא כי לאחר קשירת +NAD קיים דמיון מבני גבוה באתר קישור זה בין דהידרוגנאזות רבות.
דהשור (ערבית: دهشور, בקופטית: ⲧⲁϩϭⲟⲩⲣ) הוא נקרופוליס מלכותי השוכן על הגדה המערבית של הנילוס, במרחק של כ-40 קילומטרים דרומית לקהיר ובמרחק של כ-8 קילומטרים דרומית לסקארה, היה חלק מהאזור שהיה בשליטה האדמיניסטרטיבית של הבירה העתיקה ממפיס.
הנקרופוליס מפורסם בזכות הפירמידות השוכנות בו, ששתיים מתוכן נחשבות לעתיקות ביותר, הגדולות ביותר והמשומרות בצורה הטובה ביותר במצרים.
דהשור הוכרז על ידי אונסק"ו כאתר מורשת עולמית בשנת 1979.
עד לאחרונה האתר היה בלתי נגיש לתיירים, וזאת בשל היותו בתוך התחום של בסיס צבאי.
הפירמידה הנטויה והפירמידה האדומה נבנו בתקופת שלטונו של פרעה סנפרו, אביו של ח'ופו מתקופת הממלכה הקדומה.
הצורה הבלתי רגילה של הפירמידה הנטויה היא ייחודית, והיא מייצגת צורת מעבר של פירמידות שנבעה ככל הנראה מבעיה הנדסית שנוצרה במהלך הבנייה.
הפירמידה האדומה היא הפירמידה הראשונה בעולם שכל צדדיה חלקים.
פירמידה זו היא השלישית בגודלה במצרים, ולמרות זאת היא אחת הפירמידות הפחות מוכרות.
הפירמידה של המלך אמנמחת השני מהשושלת השתים-עשרה נפגעה קשות.
בסמוך אליה נמצאים מספר קברים של נשות מלוכה המכילים כמות גדולה של תכשיטים.
הפירמידה של סן אוסר השלישי הייתה חלק ממתחם גדול שכלל פירמידות קטנות יותר של נשות חצר המלך, וכן פירמידה נוספת בדרום.
בגלריית קבר הנמצאת בסמוך לפירמידה זו נמצאו שני אוצרות הקשורים לבנותיו של המלך.
הפירמידה השחורה מתוארכת לשלהי תקופת שלטונו של אמנמחת השלישי, ואף על פי שהיא נפגעה במשך השנים היא עדיין נחשבת לאחד המונומנטים המרשימים באתר, מלבד שתי הפירמידות של סנפרו.
פירמידיון (אבן הקצה) הגרניט של הפירמידה השחורה מוצג לציבור בהיכל הראשי של המוזיאון המצרי בקהיר.
בסמוך לפירמידה נמצא קברו של המלך חור מהשושלת השלוש-עשרה, ואתר הקבורה של נובהטפטי-קרד שככל הנראה הייתה בתו.
בדהשור יש פירמידות נוספות המתוארכות לתקופת השושלת ה-13. עד כה נחקרה מתוכן רק זו של אמני קמאו (ככל הנראה מדובר במלך סהטפיבר).
מסביב לדהשור נמצאו בתי קברות רחבים של פקידי ממשל מתקופת הממלכה הקדומה והממלכה התיכונה.
דהשור היה הנקרופוליס המלכותי בתקופת שלטונו של אמנמחת השני מהשושלת ה-12.
בשנת 2017 התגלו בדהשור שרידי פירמידה נוספת המתוארכת לתקופת השושלת ה-13.
דהראן היא עיר במחוז א-שרקייה שבמזרח ערב הסעודית לחוף המפרץ הפרסי, מזרחית לבחריין וכ-20 ק"מ דרום-מזרחית לדמאם.
דהראן קרובה גם למרכז ח'ובאר.
לפי מפקד האוכלוסין האחרון משנת 2022 גרו בדהראן 143,936 בני אדם.
העיר היא מרכז מנהלי חשוב לתעשיית הנפט הסעודית.
המטה של חברת עראמקו הסעודית ממוקם בה.
העיר בנויה על גבעה סלעית, והיא הייתה למעשה אחד האזורים הראשונים בהם קדחו נפט מסחרי בסעודיה, כולל באר הנפט הראשונה, "באר השפע" (דמאם) שעדיין מפיקה נפט.
מעריכים כי באזור דהראן מצוי כרבע מפוטנציאל הנפט העולמי.
חלק ניכר מתושבי העיר הם זרים שהגיעו לסעודיה על מנת לעבוד בתעשיית הנפט.
מחנה דהיישה הוא מחנה פליטים פלסטינים מדרום-מערב לעיר בית לחם, בשטח הרשות הפלסטינית.
המחנה הוקם בשנת 1949 על שטח של 430 דונם, שנרכש בשנת 1943 בידי הקרן הקיימת לישראל שהתכוונה להקים בו יישוב יהודי ומפעל, אך בעקבות מלחמת העצמאות הועבר לידי "האפוטרופוס הירדני על נכסי אויב".
המחנה הוקם במטרה לאכלס זמנית 3,400 תושבי כפרים מן האזורים שממערב לירושלים ולחברון.
לפי עדות תושבי המחנה, נקבצו בו פליטי 45 כפרים שנעזבו בעקבות מלחמת העצמאות.
תחילה יושבו הפליטים באוהלים, ומשהפך מצב הפליטות לקבוע בנה עבורם אונר"א באמצע שנות ה-50 מבני קבע קטנים בשטח 6 מ"ר.
ברבות השנים הרחיבו תושבי המחנה את בתיהם או בנו חדשים ומשופרים תחתיהם, אך הצפיפות במחנה עדיין רבה, שכן מספר תושביו גדול פי שלושה מזה שעבורו נועד מלכתחילה.
בשנת 1972, בשל צורך לפנות מקום בדהיישה, הורשו תושבי ואדי פוכין לחזור לכפרם ולבנות שם את בתיהם מחדש.
רבים מהצעירים במחנה הגרו למדינות אחרות, בעיקר מדינות ערביות עשירות.
המחנה נמצא בטיפולה של עיריית בית לחם ונודע בהיותו מקומם של פעילים של האחים המוסלמים והחזית העממית לשחרור פלסטין.
המחנה גובל בכביש ירושלים-חברון (בעבר כביש 60), בקטעו העובר בסמוך לבית לחם.
בעבר שימש כביש זה את התנועה בין ירושלים ליישובי גוש עציון, ומכוניות ישראליות בקטע זה היו תדיר מטרה ליידוי אבנים ובקבוקי תבערה מצד תושבי המחנה.
צה"ל השתדל להתמודד עם יידויי האבנים אך לא הצליח למנוע את התופעה והמתנחלים באזור הפגינו נגד אזלת ידו של צה"ל.
הרב משה לוינגר אף קיים שביתת שבת מול המחנה, אשר הסתיים לאחר שצה"ל השיג הסכמות עם נכבדי המחנה שהם ידאגו לשקט בגזרה וצה"ל יקל על התושבים.
ההסכמה נשמרה לזמן מה, אולם עם הזמן ההבנות התרופפו ושוב אירעו ידויי אבנים מהמחנה.
בעקבות זאת הקים צה"ל גדר מתכת בגובה 6 מטר שנועדה לחצוץ בין המחנה לבין הכביש.
לאחר שאישה הרה נפצעה ביום שישי אחר הצהריים ליד המחנה, ארגנו אנשי תנועת כך הפגנה מול המחנה במוצאי שבת, 6 ביוני 1987. במהלך ההפגנה התפתחו יידויי אבנים הדדיים, זגוגיות של בתים ורכבים של תושבי המחנה נופצו, נורו יריות ונפגע דוד מים על אחד הגגות.
איש מתושבי המחנה לא נפגע.
המפגינים התעמתו עם חיילי צה"ל שביקשו לפנות אותם מהמקום.
אלוף הפיקוד עמרם מצנע כינה את האירוע "מעשה נבלה", והסופר חנוך ברטוב כינה אותו פוגרום.
המפגינים לעומת זאת טענו שההפגנה התדרדרה למהומה בגלל אזלת ידם של חיילי צה"ל שלא טיפלו בידויי אבנים של הערבים.
המנהל האזרחי תיקן נזקים לרכוש בדהיישה בהיקף של כמה אלפי שקלים.
המשטרה עצרה 13 חשודים ולבסוף שישה מהם הועמדו לדין.
בציבור הישראלי התעורר ויכוח סביב דבריו של מצנע.
מספר ימים לאחר האירוע התארגנו תושבים של המחנה לפגוע שוב בתחבורה היהודית.